भारत का रूस से क्रूड ऑयल इंपोर्ट 20 लाख बैरल प्रति दिन पर पहुंचा
रूस ने मई महीने में अपने कुल एक्सपोर्ट का 80% कच्चा तेल भारत और चीन को निर्यात किया। यानी ये दोनों देश अभी भी रूस के सस्ते कच्चे तेल के सबसे बड़े आयातक बने हुए है। इंटरनेशनल एनर्जी एजेंसी (IEA) की रिपोर्ट में ये जानकारी
रूस ने मई महीने में अपने कुल एक्सपोर्ट का 80% कच्चा तेल भारत और चीन को निर्यात किया। यानी ये दोनों देश अभी भी रूस के सस्ते कच्चे तेल के सबसे बड़े आयातक बने हुए हैं। इंटरनेशनल एनर्जी एजेंसी (IEA) की रिपोर्ट में ये जानकारी सामने आई है। चीन और भारत दोनों ही दुनिया के दो बड़े क्रूड ऑयल इंपोर्टर भी है।
भारत का रूस से क्रूड ऑयल इंपोर्ट करीब-करीब जीरो था जो अब बढ़कर 20 लाख बैरल प्रति दिन हो गया है, जबकि चीन ने अपने इंपोर्ट को 5 लाख बैरल प्रति दिन से बढ़ाकर 22 लाख बैरल प्रति दिन कर दिया है। भारत का रूसी तेल का आयात अप्रैल की तुलना में 14% ज्यादा है और देश में रूसी कच्चे तेल के इंपोर्ट का एक नया रिकॉर्ड भी।
भारत और चीन से पहले रूस के तेल का बड़ा खरीदार यूरोप था। हालांकि रूस के यूक्रेन पर हमले के बाद यूरोप ने रूस से तेल खरीदना बंद कर दिया। अब 90% से ज्यादा रूसी तेल एशिया में जाता है। जंग से पहले ये 34% ही था।
भारत अपनी जरूरत का 60% क्रूड ऑयल अरब देशों से खरीदता था
रूस और यूक्रेन के बीच जंग के कारण मार्च 2022 में क्रूड ऑयल की कीमत बढ़कर प्रति बैरल 140 डॉलर पहुंच गई थी। तब इंटरनेशनल मार्केट में ऑयल की कीमत कम करने के लिए अमेरिका ने अपना क्रूड खजाना खोलने का ऐलान कर दिया। उस वक्त भारत अपनी जरूरत का 60% क्रूड ऑयल खाड़ी देशों से खरीदता था और सिर्फ 2% कच्चा तेल रूस से आता था।
भारत ने रूस से क्रूड ऑयल लेकर रिफाइंड किया, फिर यूरोप को बेचा 
रूस पर लगाई गई पाबंदियों की वजह से यूरोपीय देशों ने उससे ऑयल खरीदना बंद कर दिया। इस वजह से यूरोप में ऑयल की किल्लत हो गई। इसके चलते पश्चिमी देशों ने अपनी जरूरत पूरा करने के लिए दूसरे देशों की ओर रुख किया। भारत ने इसका फायदा बखूबी उठाया।
‘द सेंटर फॉर रिसर्च ऑन एनर्जी एंड क्लीन एयर’ के मुताबिक, अप्रैल 2022 के बाद यूरोपीय देशों ने चीन और भारत से ऑयल की खरीद में बेतहाशा इजाफा किया है।
कुल मिलाकर, इस दौरान सऊदी अरब ने जितना क्रूड ऑयल यूरोप को बेचा, उससे ज्यादा रिफाइन्ड ऑयल भारत ने यूरोप भेजा है।
जंग शुरू होने से पहले यूरोप भारत से रोजाना 1.54 लाख बैरल रिफाइन ऑयल खरीदता था। जंग शुरू होने के बाद ये आंकड़ा बढ़कर रोजाना 2 लाख बैरल और मई 2023 में 3.60 लाख बैरल प्रतिदिन हो गया।
करीब एक साल से पेट्रोल-डीजल के दाम में बदलाव नहीं
भारत में पेट्रोल-डीजल की कीमतों में करीब एक साल से कोई बदलाव नहीं हुआ है। आखिरी बार 21 मई 2022 में पेट्रोल-डीजल की कीमतों में बदलाव किया गया था। फिलहाल दिल्ली में पेट्रोल 96.72 रुपए लीटर है तो डीजल 89.62 रुपए लीटर के हिसाब से बिक रहा है। वहीं मुंबई में पेट्रोल 106.31 रुपए और डीजल 94.27 रुपए प्रति लीटर मिल रहा है।
